N á v r h

Zákon
z ..............................2014,
ktorým sa mení a dopĺňa zákon č. 540/2001 Z. z. 
o štátnej štatistike v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 540/2001 Z. z. o štátnej štatistike v znení zákona č. 215/2004 Z. z., zákona č. 358/2007 Z. z., zákona č. 90/2008 Z. z., zákona č. 55/2010 Z. z., zákona č. 136/2010 Z. z., zákona č. 519/2011 Z. z. a zákona č. 305/2013 Z. z. sa mení a dopĺňa takto:

1. V § 2 písmeno b) znie:
 „b) spravodajskou jednotkou je fyzická osoba, právnická osoba, fyzická osoba – podnikateľ alebo organizačná zložka podniku zahraničnej osoby pôsobiaca na území Slovenskej republiky, od ktorej sa požaduje poskytnutie údajov pre štátne štatistické zisťovania podľa tohto zákona,“.

2. V § 2 písm. f) druhá veta znie:
„Za priamu identifikáciu sa považuje identifikácia spravodajskej jednotky podľa údaja, ktorý ju jednoznačne identifikuje, najmä podľa obchodného mena, adresy sídla, identifikačného čísla organizácie (ďalej len „identifikačné číslo“) alebo  iného verejne dostupného identifikátora, mena a priezviska, dátumu narodenia, adresy trvalého bydliska, rodného čísla fyzickej osoby, alebo podľa kombinácie týchto údajov.“.

3. V § 2 sa za písmeno f) vkladá nové písmeno g), ktoré znie :
„g) dôverným štatistickým údajom na vedecké účely je štatistický záznam, ktorý neumožňuje priamu identifikáciu spravodajskej jednotky a je modifikovaný v miere nevyhnutnej pre minimalizáciu rizika nepriamej identifikácie spravodajskej jednotky, ktorej sa týka,“.

Doterajšie písmená g) až  l) sa označujú ako písmená h) až  m).

4. V § 3 ods. 1 sa vypúšťajú slová „(ďalej len „ministerstvá“)“ a slovo „ministerstvá“ vo všetkých tvaroch sa v celom texte zákona nahrádza slovami „ministerstvá, ostatné ústredné orgány štátnej správy“ v príslušnom tvare.

5. § 4 sa dopĺňa odsekmi 3 a 4, ktoré znejú:
„(3) Národný štatistický systém Slovenskej republiky (ďalej len „národný štatistický systém“) tvoria úrad, ministerstvá a ostatné ústredné orgány štátnej správy, ktoré vykonávajú Európsky štatistický program alebo program štátnych  štatistických zisťovaní.
(4) Úrad vedie a na svojom webovom sídle zverejňuje zoznam orgánov tvoriacich národný štatistický systém.“.

6. V § 5 ods. 1 sa na konci pripájajú tieto slová: „a koordinátorom národného štatistického systému“ “.

7. V § 8 písm. c) sa na konci pripájajú tieto slová: „a sleduje jeho plnenie“.

8. V § 8 písmeno g) znie:
„g) poskytuje na požiadanie subjektom uvedeným v § 13 ods. 1 metodickú pomoc vo veciach štatistiky,“.

9. V § 8 sa vypúšťajú písmená l) a m).

Doterajšie písmená n) až r) sa označujú ako písmená l) až p).

10. V § 11 odsek 2 znie:
„(2) Ministerstvá, ostatné ústredné orgány štátnej správy a štátne organizácie môžu v rámci svojej pôsobnosti zhromažďovať údaje a vykonávať štatistické zisťovania aj mimo programu štátnych štatistických zisťovaní. Pri štatistických zisťovaniach konzultujú s úradom ich metodiku a používajú štatistické číselníky a štatistické klasifikácie vydané úradom, ak ich úrad informuje, že budú použité pre potreby štátnej štatistiky. Metodiku zhromažďovania iných údajov konzultujú s úradom ak ich úrad informuje, že budú využité ako administratívne zdroje úradu. Pri tvorbe európskej štatistiky sa riadia metodickými pokynmi úradu.“.

11. V § 13 ods. 1 prvá veta znie:
„Na výkon štátnej štatistiky alebo európskej štatistiky ministerstvá, ostatné ústredné orgány štátnej správy, štátne organizácie, orgány územnej samosprávy a verejnoprávne inštitúcie na požiadanie úradu poskytujú údaje, ktoré získavajú, zhromažďujú, spracúvajú alebo uchovávajú pri výkone svojej činnosti na základe osobitných predpisov;3)  údaje z národných zdravotných registrov, národných zdravotníckych administratívnych registrov, hlásení o zisťovaní udalostí charakterizujúcich zdravotný stav populácie a štatistických výkazov v zdravotníctve sa poskytujú v rozsahu ustanovenom osobitným zákonom.3aa)“.

Poznámka pod čiarou k odkazu 3aa znie: 
 „3aa)  Zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov.“.

12. V § 13 sa za odsek 1 vkladá nový odsek 2, ktorý znie: 
„(2) Subjekt uvedený v odseku 1, ktorý v dohodnutom rozsahu poskytuje úradu administratívny zdroj a tento už v nasledujúcom roku nevytvorí, informuje o tom neodkladne úrad. Rovnako informuje úrad aj pri zmene predtým dohodnutého rozsahu údajov v poskytovanom administratívnom zdroji.“.

Doterajšie odseky 2 a 3 sa označujú ako odseky 3 a 4.

13. V § 18 ods. 3 sa slová „na formulári v písomnej podobe alebo v elektronickej podobe“ nahrádzajú slovami „stanoveným spôsobom podľa odseku 5“.

14. V § 18 sa za odsek 4 vkladajú nové odseky 5 a 6, ktorý znejú: 
„(5) Spravodajská jednotka poskytuje úradu údaje požadované na štatistické zisťovanie vyplnením elektronického formulára. Spravodajská jednotka, ktorá je fyzickou osobou alebo fyzickou osobou - podnikateľom a k 31. decembru predchádzajúceho kalendárneho roka  nemá žiadneho zamestnanca alebo spravodajská jednotka, ktorá má sídlo v obci bez internetového pripojenia alebo signálu, môže povinnosť podľa odseku 3 splniť aj odovzdaním vyplneného formulára v listinnej podobe. Na poskytovanie údajov prostredníctvom elektronických formulárov štatistických zisťovaní podľa tohto zákona sa nevzťahujú ustanovenia osobitného zákona.4a)
(6) Ďalšie spôsoby poskytovania údajov spravodajskými jednotkami ustanoví úrad vyhláškou.“.

Poznámka pod čiarou k odkazu 4a znie:
„4a) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente).“.

Doterajšie odseky 5 a 6  sa označujú ako odseky 7 a 8 .

15. V § 19 odsek 1 znie:
„(1) Úrad v spolupráci s ministerstvami, ostatnými ústrednými orgánmi štátnej správy a štátnymi organizáciami vytvára národné štatistické klasifikácie (ďalej len „klasifikácie“) a národné štatistické číselníky (ďalej len „číselníky“), zabezpečuje ich súlad s európskymi normami a zverejňuje ich na svojom webovom sídle.“. 

16. V § 21 sa za odsek 3 vkladá nový odsek 4, ktorý znie:
„(4) Zmeny v sektore verejnej správy je úrad povinný písomne oznamovať dotknutým právnickým osobám a Ministerstvu financií Slovenskej republiky do 30 dní od vykonania tejto zmeny v registri organizácií.“.

Doterajšie odseky 4 a 5 sa označujú ako odseky 5 a 6.

17. V § 27 ods. 5 písm. f) sa slová „Ministerstvo výstavby a regionálneho rozvoja Slovenskej republiky“ nahrádzajú slovami „Úrad vlády Slovenskej republiky“.

18. V § 27 ods. 7 sa slová  „Ministerstva výstavby a regionálneho rozvoja Slovenskej republiky“ nahrádzajú slovami „Úradu vlády Slovenskej republiky“.

19. V § 29 ods. 1 sa na konci pripája táto veta: „Povinnosť mlčanlivosti má aj ten, komu bol dôverný štatistický údaj poskytnutý na vedecké účely.“.

20. V § 30 odsek 4 znie:
„(4)  Úrad alebo iný orgán tvoriaci národný štatistický systém môže poskytnúť dôverný štatistický údaj na vedecké účely na základe zmluvy subjektu, ktorý preukáže, že vykonáva vedeckú činnosť9f)  a poskytnutý dôverný štatistický údaj využije iba v  rámci výkonu tejto činnosti.“.

Poznámka pod čiarou k odkazu 9e sa vypúšťa.

Poznámka pod čiarou k odkazu 9f znie:
„9f) Napríklad § 26a zákona č. 172/2005 Z. Z. o organizácii štátnej podpory výskumu a vývoja a o doplnení zákona č. 575/2001 Z. z.  o organizácii činnosti vlády a organizácii ústrednej štátnej správy v znení neskorších predpisov.“.

21. V § 30 sa vypúšťa odsek 5.

Doterajšie odseky 6 až 8 sa označujú ako odseky 5 až 7.

Čl. II

Tento zákon nadobúda účinnosť 1. januára 2015 okrem čl. I bodu 14, ktorý nadobúda účinnosť 1. januára 2016.